PTT จัดเต็ม! ปันผลปี 59 รวม 16 บาทต่อหุ้น
มติที่ประชุมคณะกรรมการ PTT ได้มีมติเห็นชอบจ่ายเงินปันผลสำหรับผลการดำเนินงานปี 2559 ที่อัตรา 16 บาทต่อหุ้น คิดเป็นอัตราส่วนเงินปันผลตอบแทนต่อปี 4.3%
24 มี.ค. 2560

เส้นทางนักลงทุน
 
มติที่ประชุมคณะกรรมการ บริษัท ปตท. จำกัด (มหาชน) หรือ PTT ได้มีมติเห็นชอบจ่ายเงินปันผลสำหรับผลการดำเนินงานปี 2559 ที่อัตรา 16 บาทต่อหุ้น คิดเป็นอัตราส่วนเงินปันผลตอบแทนต่อปี 4.3%
โดย PTT ได้จ่ายเงินปันผลระหว่างกาลสำหรับผลการดำเนินงานครึ่งแรกของปี 2559 ไปแล้วที่อัตรา 6 บาทต่อหุ้น และเห็นสมควรจ่ายเงินปันผลระหว่างกาลสำหรับผลการดำเนินงานครึ่งหลังของปีที่อัตรา 10 บาทต่อหุ้น  โดยกำหนดวันขึ้นเครื่องหมาย XD วันที่ 29 มีนาคม 2560 และกำหนดจ่ายเงินปันผลให้แก่ผู้ถือหุ้นในวันที่ 15 พฤษภาคม 2560
นับว่าการจ่ายปันผลในปี 2559 ของ PTT ถือเป็นการจ่ายปันผลที่สูงสุดตั้งแต่ปี 2554 เป็นต้นมาและตั้งแต่ปี 2555 การจ่ายเงินปันผลแต่ละปีอยู่ในอัตราเกิน 10 บาทต่อหุ้นเสมอมา
สำหรับปี 2555 มีการจ่ายปันผล 13 บาทต่อหุ้น ต่อมาในปี 2556 มีการจ่ายปันผล 13 บาทต่อหุ้น ส่วนในปี 2557 มีการจ่ายปันผล 11 บาทต่อหุ้น ขณะที่ในปี 2558 มีการจ่ายปันผล 10 บาทต่อหุ้น และในปี 2559 มีการจ่ายปันผล 16 บาทต่อหุ้น สะท้อนให้เห็นว่า ปตท. เติบโตอย่างมีเสถียรภาพ
ด้วยกำไรสุทธิที่เติบโตอย่างแข็งแกร่งสม่ำเสมอ ดูได้จากปี 2555-2559 โดยปี 2555 บริษัทมีกำไร 104,665.81 ล้านบาท ต่อมาปี 2556 บริษัทมีกำไร 94,652.27 ล้านบาท ส่วนปี 2557 บริษัทมีกำไร 55,794.93 ล้านบาท ขณะที่ปี 2558 บริษัทมีกำไร 19,936.42 ล้านบาท และปี 2559 บริษัทมีกำไร 94,609.08 ล้านบาท
ด้วย PTT เติบโตอย่างมีเสถียรภาพ สำหรับการจ่ายปันผลสูงมาตลอดนั้น การจ่ายปันผลไม่กระทบต่อความสามารถในการขยายการเจริญเติบโตทางธุรกิจและความแข็งแกร่งของโครงสร้างเงินทุนในระยะยาว
ประเด็นน่าสนใจต่อมา คณะกรรมการ ปตท. ได้มีมติเห็นชอบการปรับโครงสร้างของ ปตท. ประกอบด้วย
– การโอนกิจการของหน่วยธุรกิจน้ำมัน รวมถึงสินทรัพย์และหนี้สินของหน่วยธุรกิจดังกล่าว ตลาดจนหุ้นของบริษัทที่เกี่ยวข้องให้แก่ บริษัท ปตท. น้ำมันและการค้าปลีก จำกัด หรือ PTTOR โดยมูลค่าการโอนกิจการคิดเป็นมูลค่า 121,953 ล้านบาท ซึ่งเป็นราคาที่สมเหตุสมผลตามความเห็นของที่ปรึกษาทางการเงินอิสระที่ได้รับความเห็นชอบจากสำนักงาน ก.ล.ต.
– การเสนอขายหุ้นสามัญของ PTTOR ต่อประชาชนทั่วไปเป็นครั้งแรก (IPO) และการนำ PTTOR เข้าจดทะเบียนในตลาดหลักทรัพย์แห่งประเทศไทย (SET)  โดยการเสนอขายหุ้น IPO นั้นรวมถึงการเสนอขายให้แก่ผู้ถือหุ้นเดิมของ ปตท. ที่มีสิทธิได้รับการจัดสรรหุ้น แต่จะไม่เสนอขายให้ผู้ถือหุ้นที่ทำให้ PTTOR มีหน้าที่ตามกฎหมายต่างประเทศ (Preferential Share Offering) ในสัดส่วนไม่เกินร้อยละ 5 ของจำนวนหุ้นสามัญทั้งหมดของ PTTOR ที่จะเสนอขายต่อประชาชนทั่วไปเป็นครั้งแรก (IPO)
ทั้งนี้ ปตท. มีนโยบายที่จะคงสัดส่วนการถือหุ้นขั้นต่ำใน PTTOR ที่อย่างน้อยร้อยละ 45 ของทุนจดทะเบียนชำระแล้ว โดยที่ ปตท. และหน่วยงานของรัฐจะถือหุ้นใน PTTOR ต่ำกว่าร้อยละ 50 ของทุนจดทะเบียนชำระแล้ว ภายหลังจากที่มีการเสนอขายหุ้นของ PTTOR และจดทะเบียนในตลาดหลักทรัพย์ฯ
รวมทั้ง ปตท. จะต้องเสียภาษีที่เกี่ยวข้องให้กับภาครัฐ ซึ่งประกอบด้วยภาษีจากการโอนกิจการให้กับ PTTOR และภาษีจากการเสนอขายหุ้นเดิมที่ปตท. ถืออยู่ใน PTTOR ให้แก่ประชาชนทั่วไป
ฝ่าย บล. เอเซีย พลัส ประเมินมูลค่าพื้นฐานสิ้นปี 2560 อยู่ที่ 460 บาทต่อหุ้น คงคำแนะนำ “ซื้อ” จากภาพรวมทิศทางราคาน้ำมัน และราคาปิโตรเคมีที่เชื่อว่าผ่านพ้นจุดต่ำสุดไปแล้ว
…
 
เงินปันผลตลอดระยะ 5 ปี